ภาษีรัฐบาลพุ่ง อานิสงส์นำเข้า
คลังฟื้นตัวจัดเก็บรายได้รัฐบาล 9 เดือนแรกเกินเป้ากว่าหมื่นล้าน จากภาษีศุลกากร-แวต ตามยอดการนำเข้าเครื่องจักร
13 ก.ค. 2555

คลังฟื้นตัวจัดเก็บรายได้รัฐบาล 9 เดือนแรกเกินเป้ากว่าหมื่นล้าน จากภาษีศุลกากร-แวต ตามยอดการนำเข้าเครื่องจักร
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ช่วง 9 เดือนแรกของปีงบประมาณ 2555 รัฐบาลจัดเก็บรายได้สุทธิ 1,431,365 ล้านบาท สูงกว่าเป้าหมาย 1.02 หมื่นล้านบาท หรือ 0.7% และสูงกว่าช่วงเดียวกันปีที่แล้ว 3.2% 
ยอดการเก็บรายได้ที่สูงขึ้นเป็นผลจากการจัดเก็บภาษีศุลกากรสูง กว่าเป้าหมายถึงกว่า 1 หมื่นล้านบาท ตามอากรขาเข้าที่ขยายตัวสูง โดยเฉพาะในหมวดยานยนต์และเครื่องใช้ไฟฟ้าที่มีการนำเข้ามาเพื่อทดแทนความเสียหายจากอุทกภัย เช่นเดียวกับภาษีสรรพากรที่สูงกว่าเป้า 5,300 ล้านบาท 
ทั้งนี้เป็นผลจากภาษีมูลค่าเพิ่มที่จัดเก็บได้สูงขึ้นจากการนำเข้า และรัฐวิสาหกิจ นำส่งรายได้สูงกว่าเป้าหมายกว่า 1,000 ล้านบาท 
อย่างไรก็ตาม ภาษีสรรพสามิตยังจัดเก็บได้ต่ำกว่าเป้าหมาย 1.8 หมื่น ล้านบาท หรือ 6.2% เนื่องจากการขยายเวลาการลดอัตราภาษีน้ำมันดีเซล ที่ทำให้ภาษีน้ำมันจัดเก็บได้ต่ำกว่าเป้าหมาย 31.4% เช่นเดียวกับภาษีรถยนต์ที่ได้รับผลกระทบจากอุทกภัย ทำให้จัดเก็บได้ลดลง 4.4%
ขณะที่ เดือน มิ.ย.รัฐบาลจัดเก็บรายได้ 133,455 ล้านบาท สูงกว่าประมาณการตามเอกสารงบประมาณ 6,600 ล้านบาท หรือ 5.2% และสูงกว่าเดือนเดียวกันของปีที่แล้ว 21.2% 
ทั้งนี้ สาเหตุสำคัญมาจากอุตสาห กรรมรถยนต์ที่กลับเข้าสู่ภาวะปกติ หลังจากเหตุการณ์อุทกภัย และผลจากโครงการรถยนต์ใหม่คันแรกตามนโยบายของรัฐบาล ทำให้ภาษีรถยนต์จัดเก็บได้สูงกว่าประมาณการถึง 35% 
นอกจากนี้ ภาษีเงินได้นิติบุคคล ภาษีเงินได้บุคคลธรรมดา และการนำส่งรายได้ของรัฐวิสาหกิจก็สูงกว่าประมาณการด้วยเช่นกัน ยกเว้นภาษีน้ำมันที่ยังคงจัดเก็บได้ต่ำกว่าประมาณการ จากการขยายเวลาลดอัตราภาษีน้ำมันดีเซลเหลือลิตรละ 0.005 บาท
นายสมชัย กล่าวว่า แม้ว่าเศรษฐกิจโลกจะมีความผันผวนจากวิกฤตเศรษฐกิจของประเทศในกลุ่มยูโรโซน แต่แนวโน้มเศรษฐกิจไทยยังขยายตัวอย่างต่อเนื่อง โดยเฉพาะการฟื้นตัวของภาคอุตสาหกรรมภายหลังอุทกภัยที่เป็นปัจจัยบวกสำคัญ ที่ทำให้เศรษฐกิจกระเตื้องขึ้น
“สศค.มั่นใจว่าการจัดเก็บรายได้ในปีงบประมาณ 2555 นี้ จะเป็นไปตามเป้าหมายที่ตั้งไว้ 1.98 ล้านล้าน บาท เพราะภาวะเศรษฐกิจยังขยายตัวต่อเนื่อง” นายสมชัย กล่าว